Petrusburg-plaasaanval: ‘Ek het net heeltyd aan my seun gedink’Janetta du Toit en haar kinders Jeanine (heel regs), Wimpie, Loutjie en Frans (links) (Foto: Verskaf) Waarskuwing: Die foto’s in die berig is grafies van aard en kan sensitiewe lesers ontstel. “Party dae gaan dit beter as ander, maar die Here het ons tot nou beskerm.” Só vertel die 82-jarige Janetta du Toit nadat sy en haar seun, Wimpie (54), Vrydagaand erg aangerand is op hul plaas Lovedale, digby Petrusburg in die Vrystaat. Janetta sterk steeds aan in die hospitaal in Bloemfontein en Wimpie is reeds ontslaan. Janetta hoef geen operasies te ondergaan nie, en sal ook eersdaags ontslaan word. Ma en seun het onder meer beserings aan hul gesigte gedurende die aanval opgedoen. “Een oomblik voel ek goed, en die volgende oomblik weer lighoofdig. Maar ek weet dinge gaan weer beter word.” Janetta sê die aand van die aanval was haar gedagtes heeltyd by haar seun en dat hy nie iets moet oorkom nie. “Ek was heeltyd bekommerd oor Wimpie. Hulle kon als steel, maar hulle moes net ons lewe spaar.” Janetta sê die verpleegpersoneel in die hospitaal behandel haar asof sy hul ouma is. “Die verpleegsters het my hande vasgehou en gesê hulle is jammer dat hierdie slegte ding my moes oorkom.” Janetta du Toit kan al self loop (Foto: Skermgreep) Volgens Janet Krüger, Janetta se kleindogter, gaan dit al baie beter met haar ouma en oom Wimpie. “Hulle het traumaberading in die hospitaal ontvang en dit gaan fisiek en emosioneel beter met hulle. My ouma loop al self en die wonde begin genees,” vertel Krüger. Janetta en Wimpie was Vrydag omstreeks 19:00 besig om televisie te kyk toe die krag skielik afgegaan het. Die verdagtes het vermoedelik van die drade buite geknip en die elektrisiteit deels buite werking gestel. Wimpie het opgemerk dat die huis se ligte af is hoewel die televisie steeds gespeel het en hy is toe na buite om ondersoek in te stel. Drie onbekende verdagtes het Wimpie hiér oorval en met twee ysterstawe bygedam. Daar was eers ’n struweling buite waarna die verdagtes hom na binne die huis gesleep het. Daar het hulle hom onderstebo gestamp en hy het met sy kop teen ’n sinktrommel geval. Ma en seun is vasgebind voordat die verdagtes die huis geplunder en met ’n vuurwapen op die vlug geslaan het. Janetta het Krüger en haar man, Mike, die aand van die aanval gebel. Hulle het dadelik uitgery na die plaas om te help. “My ouma se oë was toegeswel. Sy kon haar darem loswikkel en kruip om die noodknoppie te druk. Sy het haar ander seun gebel. Toe bel sy vir my. Dit is net die Here se genade dat sy dit kon regkry. Toe sy my bel, het sy net gesê: ‘Hier was ’n aanval en my neus bloei’,” vertel Krüger. Die Krüger-egpaar was binne tien minute by Lovedale. “Ek het my gereedgemaak vir ’n neusbloei. Maar toe ek in die huis inloop, het ek my ouma bebloed in die sitkamer aangetref. Dadelik het instink ingeskop en ek het geweet ek kan nie nou emosioneel raak nie. Ons het ingespring en gehelp waar ons kan. Ek het my ouma se gesig en hande begin skoonmaak en ys op haar geswelde gesig gesit.” Krüger sê boere van oral het die aand daar opgedaag om te help nadat inligting oor die voorval soos ’n veldbrand op sosiale media begin versprei het. “Ons het sulke ongelooflike ondersteuning van familie, vriende en die plaaslike boeregemeenskap ontvang. Ons is dankbaar dat my ouma en oom Wimpie vir ons gespaar is,” vertel Krüger. Kol. Thandi Mbambo, polisiewoordvoerder van die Vrystaat, het Maandag aan Maroela Media bevestig niemand is nog in verband met die aanval in hegtenis geneem nie.